अवैध शराब दुकानें हटाने प्रदर्शन
अवैध व्यापार को लेकर कांग्रेसी उतरे सड़कों पर
भास्कर संवाददाता | सारनी
शहर के वार्डों में अवैध शराब बेचे जाने के मामले को लेकर शनिवार को मध्यप्रदेश युवा कांग्रेस ने जोरदार प्रदर्शन किया। कांग्रेस नेताओं ने रैली भी निकाली। उन्होंने बताया शहर में दो दर्जन से ज्यादा अवैध शराब दुकानें हैं। इसके अलावा कॉलोनियों में आहाते संचालित किए जा रहे हैं। शराब ठेकेदार के लोग महिलाओं के साथ बदसलूकी करते हैं। उन्होंने एसडीओपी ऑफिस में ज्ञापन भी सौंपा। युवा कांग्रेस ने दोपहर में जय स्तंभ चौक पर सभा की। जिला कांग्रेस अध्यक्ष समीर खान, ब्लॉक अध्यक्ष भगवान जावरे, जिला कांग्रेस संगठन सचिव संदीप पासवान ने बताया नगर पालिका सारनी क्षेत्र में शासन की नीति के अनुसार दो विदेशी और चार देसी शराब दुकानें हैं। इसके बाद भी ठेकेदार और अन्य लोगों की मिली भगत से दो दर्जन से ज्यादा अवैध शराब दुकानें संचालित की जा रही हैं। लोकसभा महासचिव इरफान सिद्दीकी और विधानसभा महासचिव राहुल यादव ने बताया कॉलोनियों में भी शराब दुकानों के साथ अवैध आहाते हैं। इससे माहौल खराब होता है। महिला कांग्रेस ब्लॉक अध्यक्ष ममता यादव, उर्मिला नागले, रुक्साना बानो, जमुना झरबड़े, लक्ष्मी चंदेलकर, मुन्नी उइके, शर्मिला नागले ने बताया वार्डों में अवैध शराब बिकने से महिलाओं को दिक्कतें होती हैं। बालिकाएं असामाजिक तत्वों की छेड़छाड़ का शिकार होती हैं। शोभापुर और पाथाखेड़ा में स्थिति खराब है। यदि जल्द कार्रवाई नहीं हुई तो कांग्रेस 9 मार्च से जय स्तंभ चौक पर आमरण अनशन पर बैठेगी।
सारनी . रैली निकालकर विरोध करते युवा कांग्रेस एवं महिला कांग्रेस कार्यकर्ता।
विरोध
hin_Deva hin_Deva kas_Deva hin_Deva hin_Deva mar_Deva